Maimua biek ãb Jesuu õor khapan thʉnʉmʉg jaau sim aig,
chi Moiseeu phã pʉatarr iek jawaag athee chi machnaan eem ãb phiidʉbaadewia sĩi i imeraa pʉr awaagpai irig magchejim anʉm:
—Maestro,
mʉrʉg jaaubá ajim anʉm.
¿Mua jãgata aju aai chirʉ́ ʉ̃gtharcha oberaag?
Magbaawai jũrr Jesuu irig,
—¿Khan a phã sĩ Ẽwandamau ich iek jooingarwe Moiseeg phãpitarr gaai?
¿Pua ag gaai thʉ̃rba aajẽ?
ajim anʉm.
Magbaawai mag chi charrkha chirʉmua magjim anʉm:
—Moiseeu Ẽwandam iek phãtarr gaai,
“Maach Por Ẽwandam sĩi par iiupai khaba,
pʉch thãrauchata khõsi abá” a sim;
maimua ĩchab,
“Pʉch khapeenjã agjo agdaujoo kha khõsinaa daupii abá,
pʉchjo wir aig” a phã simgui ajim anʉm.
Magbaa Jesuu irig,
—Eera,
chadcha pua ich ag eyaa jaaubapʉimke ajim anʉm.
Cha pʉchdeu khaphʉ jaau chirʉmjo abamí pʉch khapeen dʉijã.
Pua chadcha thumaam khʉʉn dʉi magmʉn,
pʉ ʉ̃gthar oberjugui ajim anʉm irig.
Magbaawai chi charrkha chirʉmua seukha ichdeu khaugba chirʉm awia deeu,
—¿Chijã khʉʉn agáma ajim anʉm mʉ khapeen mag mua daupii aju khʉʉn?
Magbaawai Jesuu irig,
—Mʉ iek ũrbá,
mua pʉrʉg jaaukhimgui ajim anʉm:
Woun ãb Jerusalenmua Jericoog khʉdau ma sim ee maa ajim aajem.
Mag i ma khitʉmta nem jĩgmien khapan oberdʉtkhachewia,
i nemdam thum khechthʉgnaa,
i mor gayam khajũadampa ẽer auwia,
warag phãr wai nʉmua chi meemjo aadeewai sĩi barpʉajierram aajem.
Mag chi meemjo jẽer kherʉm ee,
ich ag khʉdau eepai phad maa ajim aajem.
Mamʉ ichdeu mag oo athaimaawai sĩi warag agʉg oobamjo dichjim aajem.
Maimua ag khur nʉʉpai awia,
deeu ich ag khʉd eepai majim aajem,
Levinaan a thʉ̃ʉrjem khʉʉn eem ãb phadnaan dʉi phidkha nʉmua am juag oojem.
Mamʉ maguajã i dakha beenaa,
sĩi eerpapet awia,
warag oobamjo ich mag petajim aajem.
Maimua mag warm khʉʉn ereu dichtarr ẽudee agjo maa ajim aajem Samariapierrdam,
ich ag khʉd eepai.
(Samariapien judionaan dʉin agdaujo jũrr chikham kha khõchkhaba aajeejim.
Mamʉ maagjerrta magʉmjã igba,)
maguan chadau ichdeu mag oobaimaawai,
“Eh,
¿jãan chijãg woundamta jãg dau aphʉʉ jẽer kherʉm?”
awia,
warag aar mawia,
ich athee nemkhau pabʉ olivo anʉm den vinodampa wai nʉrrarrau benhekha i mor mag pepethor sĩsidʉm ee phuurkhanaa,
put ee pʉreunaa,
ich cabaai gaai athaadejim anʉm,
ich dʉi ãba.
Mag arrwia,
õor jẽerjem deg ag dʉi sĩeimajim aajem.
Maimua ag noram ãspaau ya ich ma nʉrrʉmua denariodam numí chi dikhʉʉg werpʉawia magjim anʉm:
“Mʉg woundam ajapha oo wai chirsí.
Pua i monaau aum khõchgau cha murua phatkhon werpʉabajem ʉ̃r khãijã werbamʉn,
oob khĩirjum” ajim anʉm.
“Mʉch beewai,
chi waaurbarm thum mua deeu pʉrʉg phagchejugui” ajim anʉm.
Mag jaau pʉawia petajim aajem.
Mag ĩgkha aaipawia,
ich Jesuupai mag Ẽwandam i jawaag chi charrkha chirʉmʉg jeeujim aajem:
—Pua khĩirjuawai ¿chijãata mag woundam ich appai ma khitʉm ee khapanaam khʉʉnau pʉrnaa mas deetarr ag khapeer aju ayaa sĩ:
chi phad,
chi Levinaan eem,
wa chi Samariapierrdam?
Magbaawai ichdeu,
—Chi mag jẽer kherʉm oobaimaawai i dau aug khaugtarrma ajim anʉm.
Magbaawai Jesuu irig,
—Magan mawia i denjo pʉch oomapham khʉʉn awia khãijã daupii abá ajim anaabá.